BEGRUNDELSE

1. BAGGRUND FOR FORSLAGET

Reglerne for beskatning af energiprodukter og elektricitet i EU er fastlagt i Rådets direktiv 2003/96/EF (i det følgende benævnt "direktivet"). Direktivet fastsætter, hvilke produkter der pålægges afgift, hvilken anvendelse der gør dem afgiftspligtige, og de mindstesatser, som de skal beskattes med afhængigt af, om de anvendes som brændstof, til bestemte industrielle eller kommercielle formål eller til opvarmning.

Ifølge direktivets artikel 19, stk. 1, kan Rådet med enstemmighed på forslag af Kommissionen give en medlemsstat tilladelse til at indrømme yderligere afgiftsfritagelser eller -lempelser, hvis særlige politiske hensyn taler herfor.

Dette forslag tjener til at gøre det muligt for Frankrig fortsat at anvende en nedsat afgiftssats på blyfri benzin, der anvendes som brændstof og overgår til frit forbrug i de korsikanske departementer, for derved delvist at kompensere for de ekstraomkostninger, der følger af den geografiske afstand og forsyningsvanskeligheder.

Anmodningen og den generelle baggrund herfor

Ved Rådets beslutning 2007/880/EF af 20. december 2007 fik Frankrig tilladelse til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne, forudsat at nedsættelsen ikke er større end de ekstra transport-, lager- og distributionsomkostninger sammenholdt med det franske fastland. Formålet med denne afgørelse er at give Frankrig tilladelse til delvist at kompensere for de ekstraomkostninger, der følger af den geografiske afstand og forsyningsvanskeligheder. Ved anvendelse af beslutningen indførte Frankrig en nedsættelse på 1 EUR pr. hl blyfri benzin.

Ved brev af 12. marts 2012 ansøgte de franske myndigheder om tilladelse til fortsat at anvende en nedsættelse på 1 EUR pr. hl i en periode på seks år fra 1. januar 2013 til 31. december 2018. Ved breve af 25. juni og 5. oktober 2012 indsendte Frankrig supplerende oplysninger vedrørende begrundelsen for anmodningen om en undtagelse.

Som i de tidligere ansøgninger fremførte Frankrig, at den nedsatte punktafgift var nødvendig for at kompensere for en del af den højere pris på blyfri benzin[1], der følger af, at Korsika er en ø. Den højere pris skyldes ekstraomkostningerne forbundet med at sælge brændstof i regionen. De er beregnet til 0,07 EUR pr. liter. Ifølge de franske myndigheder er der flere årsager til ekstraomkostningerne:

(1) Da der ikke findes raffinaderier på Korsika, er transport- og distributionsomkostningerne forbundet med leverancer af brændstof højere som følge af ekstraomkostningerne til sø- og landevejstransport (længere afstand og rejsetid). Afstanden fra det nærmeste raffinaderi i Fos-sur-Mer til de to depoter på Korsika i Luciano og Ajaccio er på henholdsvis 358 km (heraf 182 km til søs) og 315 km (heraf 170 km til søs). Transporten til disse depoter foregår udelukkende med skib, mens samtlige depoter på det franske fastland er direkte forbundet til et raffinaderi gennem et netværk af rørledninger, som giver væsentligt lavere transportomkostninger. Eksempelvis er transportomkostningerne til Korsika fire til fem gangs højere end omkostningerne ved transport gennem rørledningen mellem Le Havre og Paris-området.

(2) Den betydeligt mindre kapacitet i de to depoter på Korsika (henholdsvis 16 000 m3 and 19 000 m3) nødvendiggør hyppigere leverancer hertil. Investeringerne i vedligeholdelse, faciliteternes overholdelse af de gældende regler og personaleomkostninger har ingen relation til depoternes forretningsvolumen. Den samlede brændstof, der leveres til disse depoter, udgør mindre end 400 000 m3 om året, hvilket svarer til halvdelen af den gennemsnitlige mængde, der leveres til et depot på fastlandet. Oplagringsomkostningerne pr. m3 er således højere på Korsika.

(3) Forhandlernes faste omkostninger skal dækkes af lavere salgsmængder på grund af den lave befolkningstæthed[2], det meget bjergrige landskab (90 % bjerge) og de små mængder brændstof, der sælges af hver enkelt tankstation. Salgsområderne er derfor isolerede og ligger langt fra hinanden. Antallet af indbyggere pr. tankstation er 2 485 sammenlignet med et gennemsnit på 5 768 på det franske territorium, og salget pr. tankstation andrager 2 278 m3 på Korsika sammenlignet med 4 149 m3 på det franske fastland.

Som det fremgår af tabellen nedenfor er de internationale benzinpriser for Korsika og for det franske fastland de samme, nemlig 64,82 EUR pr. 100 liter. Der er en meget stor forskel mellem bruttotransportomkostningerne på det franske fastland og på Korsika, hvor de udgør henholdsvis 7,77 EUR og 23,28 EUR pr. 100 liter. Trods den lavere beskatning (i form af både energiafgift og moms) er den endelige pris på blyfri benzin højere på Korsika end på det franske fastland. Tabellen nedenfor viser prisstrukturen for benzin og diesel den 10. august 2012.

Gennemsnitlig pris på brændstof i EUR pr. 100 liter || Frankrig (fastland) benzin || Korsika benzin || Sydkorsika benzin

Pris inkl. afgifter || 160,07 || 165,00 || 163,51

Moms || 26,23 || 18,98 || 18,81

Energiafgift || 61,25 || 57,92 || 57,92

Bruttoavance transport og distribution || 7,77 || 23,28 || 21,96

Internationale priser (Hypothese Corse) || 64,82 || 64,82 || 64,82

Kilde: www.prix- carburants.gouv.fr

Frankrig har også påpeget, at foranstaltningen falder ind under den specifikke politik til fremme af udviklingen på Korsika, som er begrundet i de ulemper, der følger af at være en ø. I henhold til de foreliggende statistiske oplysninger beløb Korsikas BNP pr. indbygger 23 800 EUR i 2009, hvilket var betydeligt lavere end det nationale gennemsnit, der samme år udgjorde 29 574 EUR.

Gældende bestemmelser på det område, som forslaget vedrører

Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet.

Rådets afgørelse 2011/38/EU af 18. januar 2011 om bemyndigelse af Frankrig til at anvende differentierede afgiftsniveauer for brændstoffer efter artikel 19 i direktiv 2003/96/EF. Regionaliseringen af afgiftssatserne på indenlandsk forbrug af olieprodukter gælder både dieselolie og blyfri benzin, der anvendes som brændstof. Den er led i den decentraliseringspolitik, som de franske myndigheder har planlagt at gennemføre, idet den tillader de franske regioner, herunder Korsika, at justere punktafgiftssatserne for brændstof. Decentraliseringen indgår som et element i den plan om administrativ effektivisering, der skal opnås gennem kvalitetsforbedringer og besparelser inden for den offentlige sektor. Den er også led i en politik for øget subsidiaritet, som skal gøre det muligt at træffe afgørelser på mange områder på det relevante niveau (se afgørelse 2011/38/EU, anden betragtning), og forfølger således andre mål end dem, der søges opfyldt gennem den ønskede lempelse af beskatningen. Tilladelsen udløber ultimo 2012, men Frankrig har anmodet om en forlængelse heraf.

Vurdering af foranstaltningen i henhold til artikel 19 i direktiv 2003/96/EF

Særlige politiske hensyn

Artikel 19, stk. 1, første afsnit, i direktivet har følgende ordlyd:

"Ud over bestemmelserne i de foregående artikler, navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser, hvis særlige politiske hensyn taler herfor."

Den afgiftsmæssige differentiering skaber mere ligeværdige forhold for forbrugerne af blyfri benzin på Korsika sammenlignet med tilsvarende forbrugere på fastlandet, idet den delvist kompenserer for de supplerende omkostninger, som skal dækkes af forbrugerne på Korsika. Den foreslåede foranstaltning har således et regional- og samhørighedspolitisk sigte.

Afgiftsnedsættelsen overstiger ikke de ekstraomkostninger til transport og distribution, der skal dækkes af forbrugerne på Korsika. Nedsættelsen af prisen på blyfri benzin med 10 EUR pr. 1 000 liter er meget mindre end differencen mellem de respektive slutpriser.

Den nuværende afgiftssats på blyfri benzin på Korsika (579,2 EUR pr. 1 000 l)[3] ligger fortsat væsentligt over minimumssatsen i EU, der blev fastsat ved direktiv 2003/96/EF (359 EUR pr. 1 000 l).

Den nuværende afgiftssats på blyfri benzin på Korsika (579,2 EUR pr. 1 000 l)[4] ligger fortsat væsentligt over minimumssatsen i EU, der blev fastsat ved direktiv 2003/96/EF (359 EUR pr. 1 000 l).

Overensstemmelse med andre EU-politikker og -mål

Kommissionen tager ved sin behandling af en anmodning blandt andet hensyn til et velfungerende indre marked, behovet for at sikre loyal konkurrence og EU's sundhedspolitik, miljøpolitik, energipolitik og transportpolitik.

Foranstaltningen kan godtages ud fra hensynet til et velfungerende indre marked og behovet for at sikre loyal konkurrence. Den tjener kun til delvist at kompensere for de ekstraomkostninger, der følger af, at Korsika er en ø. De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det krævede EU-minimum, forventes ikke at medføre ændringer i brændstofforbruget som følge af tilrejsende forbrugere fra andre områder.

Da afgiftslempelsen kun forventes at få en ubetydelig effekt på transportområdet, og da der kan findes kompenserende politikker til afbødning af de marginale virkninger, der måtte opstå, er foranstaltningen ikke uforenelig med EU's politik på sundheds-, miljø-, energi- og transportområdet.

Anvendelsesperiode for foranstaltningen og udvikling af EU's rammer for energibeskatning

I henhold til artikel 19, stk. 2, i direktiv 2003/96/EF kan der ved denne type foranstaltning gives en tilladelse for en periode på højst seks år med mulighed for forlængelse. Af hensyn til den retlige sikkerhed i regionen foreslår Kommissionen, at anvendelsesperioden kommer til at dække det maksimalt tilladte i henhold til direktiv 2003/96/EF, nemlig seks år, dvs. fra 1. januar 2013 til 31. december 2018, eftersom den aktuelle ordning ikke har nogen negative virkninger for den EU-interne handel eller det generelle beskatningsniveau for brændstof i Frankrig.

For imidlertid ikke at underminere den fremtidige udvikling af de eksisterende lovgivningsmæssige rammer vil det være hensigtsmæssigt at fastslå, at hvis Rådet med henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor de ændrede regler træder i kraft.

Hvis Rådet vedtager at indføre et nyt system, og hvis Kommissionen finder, at den foreslåede tilladelse stadig er velbegrundet, vil den på positiv vis og i god tid behandle enhver anmodning fra Frankrig om en lignende tilladelse, der er tilpasset dette nye system, for at sikre kontinuiteten i nærværende forslag.

Statsstøtteregler

Foranstaltningen kan udgøre statsstøtte i henhold til EUF-traktatens artikel 107, stk. 1. Da de nedsatte satser ligger over EU's minimumssatser, vil foranstaltningen være omfattet af artikel 25 i forordning 800/2008/EF[5] (den generelle gruppefritagelsesforordning) og vil således være at betragte som forenelig med det indre marked. Da den generelle gruppefritagelsesforordning imidlertid ophører med at være gældende den 31. december 2013, vil enhver støtte, der følger af foranstaltningen, skulle anmeldes til Kommissionen i henhold til statsstøttereglerne, hvis Kommissionen ikke har vedtaget en ny forordning svarende til den generelle gruppefritagelsesforordning, eller hvis en sådan ny forordning ikke indeholder en bestemmelse svarende til den i artikel 25.

Denne afgørelse har ingen indflydelse på de gældende statsstøtteregler i den periode, som undtagelsen dækker.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Forslaget består i at indrømme en afgiftsnedsættelse, der kun gælder for Frankrig.

Ekspertbistand

Der er ikke blevet anvendt ekstern ekspertbistand.

Konsekvensanalyse

Der er ikke blevet gennemført en konsekvensanalyse.

Resumé af den foreslåede foranstaltning

Kommissionen foreslår, at der gives tilladelse til en afgiftsnedsættelse på 10 EUR pr. 1 000 l indtil den 31. december 2018 for derved at give Frankrig mulighed for at anvende en reduceret afgiftssats på blyfri benzin, der anvendes som brændstof og overgår til frit forbrug på Korsika.

Retsgrundlag

Artikel 19 i Rådets direktiv 2003/96/EF.

Subsidiaritetsprincippet

Indirekte beskatning som omfattet af artikel 113 i TEUF er ikke i sig selv et område, der falder ind under EU's enekompetence i den i artikel 3 i traktaten fastlagte betydning.

Medlemsstaternes udøvelse af deres fælles kompetence på dette område er imidlertid nøje afgrænset og begrænset af de foranstaltninger til harmonisering af de nationale lovgivninger, som Rådet allerede har vedtaget.

Ifølge artikel 19 i direktiv 2003/96/EF har Rådet enekompetence til at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan ikke sætte sig i stedet for Rådet.

Forslaget er derfor i overensstemmelse med subsidiaritetsprincippet.

Proportionalitetsprincippet

Forslaget er i overensstemmelse med proportionalitetsprincippet. En nedsættelse af prisen på blyfri benzin på 0,01 EUR pr. liter ligger langt under den faktiske meromkostning (0,10 EUR pr. liter).

Reguleringsmiddel/reguleringsform

Foreslået instrument: Rådsafgørelse.

Artikel 19 i direktiv 2003/96 åbner kun mulighed for denne type bestemmelse.

3. VIRKNINGER FOR BUDGETTET

Foranstaltningen indebærer ingen finansiel eller administrativ byrde for EU. Forslaget har derfor ingen konsekvenser for EU-budgettet.

4. FAKULTATIVE ELEMENTER

Ingen.

2013/0006 (NLE)

Forslag til

RÅDETS AFGØRELSE

om tilladelse for Frankrig til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet[6], særlig artikel 19, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved Rådets afgørelse 2007/880/EF[7] fik Frankrig tilladelse til at anvende en nedsat afgiftssats på blyfri benzin, der benyttes som brændstof og overgår til frit forbrug i Korsika-departementerne i overensstemmelse med artikel 19 i direktiv 2003/96/EF.

(2) Ved brev af 12. marts 2012 anmodede de franske myndigheder om tilladelse til at anvende en nedsat afgiftssats på blyfri benzin, der anvendes som brændstof, gennem videreførelse af en ordning, der blev indført ved afgørelse 2007/880/EF. Nedsættelsen beløber sig til 1 EUR pr. hektoliter. Der er anmodet om en tilladelse der dækker perioden fra den 1. januar 2013 til den 31. december 2018. På Korsika indebærer levering af blyfri benzin til tankstationerne mærkbart højere omkostninger end på fastlandet, og den endelige pris er 0,10 EUR højere pr. hl end på fastlandet.

(3) Ved at nedsætte den afgift på blyfri benzin, som forbrugerne på Korsika skal betale, bliver disse forbrugere i højere grad stillet lige med forbrugerne på fastlandet. Foranstaltningen har således et regional- og samhørighedspolitisk sigte.

(4) Afgiftsnedsættelsen overstiger ikke, hvad der er nødvendigt for at tage hensyn til de ekstra transport- og distributionsomkostninger, som forbrugerne på Korsika må bære.

(5) Det endelige afgiftsniveau overholder de i direktiv 2003/96/EF fastsatte mindstesatser, der i øjeblikket udgør 359 EUR/1 000 l (dvs. 35,90 EUR/hl). Det vil også være tilfældet efter meddelelse af en tilladelse svarende til den, der blev indrømmet ved Rådets gennemførelsesafgørelse 2011/38/EU af 18. januar 2011 om bemyndigelse af Frankrig til at anvende differentierede afgiftsniveauer for brændstoffer efter artikel 19 i direktiv 2003/96/EF[8] i perioden fra den 1. januar 2013, såfremt virkningen af den afgørelse kombineres med virkningerne af denne afgørelse.

(6) De pågældende departementers fjerne beliggenhed på en ø og den beskedne nedsættelse af afgiftssatsen, som i øvrigt er meget højere end det minimum, der er foreskrevet ved direktiv 2003/96/EF, vil ikke medføre rejsevirksomhed specielt med henblik på køb af brændstof.

(7) Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er ikke uforenelig med Unionens sundheds-, miljø-, energi- og transportpolitik.

(8) Følgelig bør det, jf. artikel 19, stk. 2, i direktiv 2003/96/EF, tillades Frankrig at anvende en nedsat afgiftssats på blyfri benzin, der benyttes som brændstof og overgår til frit forbrug på Korsika, indtil den 31. december 2018.

(9) Det følger af artikel 19, stk. 2, i direktiv 2003/96/EF, at enhver tilladelse, der gives i henhold til nævnte artikel, skal være strengt tidsbegrænset.

(10) For at give de berørte regioner en tilstrækkelig grad af sikkerhed bør tilladelsen indrømmes for en periode på seks år. For imidlertid ikke at underminere den fremtidige udvikling af de eksisterende lovgivningsmæssige rammer vil det være hensigtsmæssigt at fastslå, at hvis Rådet med henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor reglerne for dette ændrede system træder i kraft.

(11) Det bør sikres, at Frankrig kan anvende den specifikke nedsættelse, som denne afgørelse relaterer til, sømløst i forlængelse af den situation, der eksisterede før den 1. januar 2013 i henhold til afgørelse 2007/880/EF. Den tilladelse, hvorom der ansøges, bør derfor indrømmes med virkning fra 1. januar 2013.

(12) Denne afgørelse har ingen indflydelse på anvendelsen af Unionens regler vedrørende statsstøtte —

VEDTAGET DENNE AFGØRELSE:

Artikel 1

Frankrig bemyndiges til at anvende en nedsættelse af afgiftssatsen på maksimalt 1 EUR pr. hektoliter på blyfri benzin, der benyttes som brændstof og overgår til frit forbrug i Korsika-departementerne.

For at undgå overkompensation må nedsættelsen ikke være større end de ekstra transport-, lager- og distributionsomkostninger sammenholdt med det franske fastland.

I forbindelse med nedsættelse af satsen skal forpligtelserne i direktiv 2003/96/EF, særlig minimumssatserne i artikel 7, overholdes.

Artikel 2

Denne afgørelse finder anvendelse fra den 1. januar 2013 og ophører den 31. december 2018.

Hvis Rådet med henvisning til traktatens artikel 113 imidlertid indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse med at gælde på den dato, hvor reglerne for dette ændrede system træder i kraft.

Artikel 3

Denne afgørelse er rettet til Den Franske Republik.

Udfærdiget i Bruxelles, den […].

På Rådets vegne

Formand

([1]) Standerprisen på blyfri benzin (SPP 95) på Korsika ugjorde den 22. maj 2012 1,66 EUR pr. liter sammenlignet med en gennemsnitspris på 1,56 EUR pr. liter på det franske territorium.

([2]) Befolkningstætheden er 35 personer/km2 på Korsika mod 94 personer/km2 på det franske fastland.

([3]) Denne sats tager hensyn til nedsættelsen på Korsika i henhold til Rådets afgørelse 2011/38/EU af 17. januar 2011.

([4]) Denne sats tager hensyn til nedsættelsen på Korsika i henhold til Rådets afgørelse 2011/38/EU af 17. januar 2011.

([5]) Kommissionens forordning (EF) nr. 800/2008 af 6. august 2008 om visse former for støttes forenelighed med fællesmarkedet i henhold til traktatens artikel 87 og 88, EUT L 214 af 9.8.2008, s. 3.

([6]) EFT L 283 af 31.10.2003, s. 51.

([7]) EUT L 346 af 29.12.2007, s. 15.

([8]) EUT L 19 af 22.1.2011, s. 13.